钦定古今图书集成/明伦汇编/氏族典/第411卷 > 《廖用贤尚友录》 > 杜茂
## 钦定古今图书集成/明伦汇编/氏族典/第411卷 > 《廖用贤尚友录》 > 杜茂

按《后汉书杜茂传》，“茂字诸公，南阳冠军人也。初归光
武于河北，为中坚将军，常从征伐。世祖即位，拜大将
军，封乐乡侯。建武二年，更封苦陉侯。与中郎将王梁
击五校贼于魏郡、清河，东郡悉平，诸营保降其持节
大将三十馀人。三郡清静，道路流通。明年，遣使持节
拜茂为骠骑大将军。十三年，增邑，更封修侯。十五年”，
坐断兵马廪缣使军吏杀人，免官，削户邑，定封参蘧
乡侯。十九年卒。子元嗣，永平十四年，坐与东平王等
谋反，减死一等，国除。永初七年，邓太后绍封茂孙奉
为安乐亭侯。